AFRIKAANSE OPSOMMING: Die doel van hierdie studie is om vas te stel "wie sê wat vir wie, en met watter doel" in die teks van 1 Samuel 8-12. Dit word gedoen deur 'n analise te maak van hoe ideologie in hierdie teks manifesteer. Die klem van hierdie studie lê in die toepassing van verskillende metodologieë van bybelinterpretasie ten einde (a) die materiaal en ideologiese omstandighede waarin die bybelteks geproduseer is, te rekonstrueer, met die oog daarop om vas te stel wie die teks geproduseer het, en wie se belange daardeur gedien word; en (b) te ondersoek hoe hierdie omstandighede enkodeer is in die formulering van a spesifieke ideologie, ten einde te bepaal hoe die teks die betrokke ideologieë of belange van die tyd geïnkorporeer het. Om hierdie rede kombineer die studie 'n ekstrensieke en 'n intrensieke analise om die wêreld van 1 Samuel te lees. Die ekstrensieke analise gebruik 'n sosio-historiese en sosiaal-wetenskaplike benadering om die betrokke omstandighede na te vors. Hierdie benadering dui aan dat die bybelteks beskou kan word as 'n bewuste geskrif wat ten doel het om sekere historiese gebeure te interpreteer en om spesifieke ideologieë te konstrueer. 1 Samuel 8-12 is daarom moontlik gekonstrueer deur eksiliese groepe om verklarings vir hul moeilike verlede te gee. Die intrinsieke analise maak gebruik van narratiewe kritiek, veral die teorie van konflikplot, om 'n in-diepte studie te maak van die retoriek van 1 Samuel 8-12. Hierdie analise toon dat die betrokke hoofstukke die ambivalensie van die koningskap beklemtoon, hoewel die oppervlaktestruktuur moontlik 'n ander verhaal vertel. Die bevindings van hierdie navorsing lei dan tot die konklusie dat 1 Samuel 8-12 skynbaar geen duidelike posisie met betrekking tot die toekoms van die koningskap aanbied nie.